હવે ધારો કે તે જ વ્યક્તિ સત્ય અને અહિંસા જેવા કોઇ વ્રતનું ચુસ્ત પાલન કરે. થોડા સમય પછી તેના વ્યક્તિત્વમાં ચમત્કૃતિ પ્રગટ થાય. લોકો તેની હાજરી માત્રથી પ્રેરિત થાય. તેના સાવ સરળ શબ્દો જાદુઇ અસર કરે. મહાત્મા ગાંધી તેનું જીવતું જાગતું ઉદાહરણ છે. આમ યમ-નિયમ વ્યક્તિત્વમાં ઓગળીને એકરૂપ થાય અને પછી વર્તન અને વ્યવહારમાં પ્રકટ થાય ત્યારે માણસને યમ-નિયમનું ખરું જ્ઞાન લાધ્યું કહેવાય. કહેવતોની દુનિયાનો રાજા “પોથીમાંનાં રીંગણાં” એ માહિતી અને જ્ઞાનના તફાવતને સમજાવતું સૌથી સચોટ ઉદાહરણ છે.